CELEX: 32014D0150
Language: el
Date: 2014-03-18 00:00:00
Title: 2014/150/ΕΕ: Εκτελεστική απόφαση της Επιτροπής, της 18ης Μαρτίου 2014 , σχετικά με την οργάνωση προσωρινού πειράματος για την πρόβλεψη ορισμένων παρεκκλίσεων για την εμπορία πληθυσμών των φυτικών ειδών σίτου, κριθής, βρώμης και αραβοσίτου σύμφωνα με την οδηγία 66/402/ΕΟΚ [κοινοποιηθείσα υπό τον αριθμό C(2014) 1681]  Κείμενο που παρουσιάζει ενδιαφέρον για τον ΕΟΧ

20.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/29
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 18ης Μαρτίου 2014
   σχετικά με την οργάνωση προσωρινού πειράματος για την πρόβλεψη ορισμένων παρεκκλίσεων για την εμπορία πληθυσμών των φυτικών ειδών σίτου, κριθής, βρώμης και αραβοσίτου σύμφωνα με την οδηγία 66/402/ΕΟΚ
   [κοινοποιηθείσα υπό τον αριθμό C(2014) 1681]
   (Κείμενο που παρουσιάζει ενδιαφέρον για τον ΕΟΧ)
   (2014/150/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (1), και ιδίως το άρθρο 13α,
   Εκτιμώντας τα ακόλουθα:
   
               (1)
            
            
               Η οδηγία 66/402/ΕΟΚ καθορίζει συγκεκριμένες απαιτήσεις για την παραγωγή και εμπορία σπόρων δημητριακών προς σπορά. Οι διατάξεις αυτές εμποδίζουν την εμπορία σπόρων προς σπορά που δεν ανήκουν σε μια ποικιλία.
            
         
               (2)
            
            
               Ωστόσο, μια νέα έρευνα στην Ένωση για το φυτικό πολλαπλασιαστικό υλικό που δεν πληροί τον ορισμό της ποικιλίας όσον αφορά την ομοιομορφία δείχνει ότι μπορούν να υπάρχουν οφέλη από τη χρήση αυτού του διαφορετικού υλικού, ιδιαιτέρως όσον αφορά τη βιολογική παραγωγή ή τη γεωργία με χαμηλή χρήση φυτοφαρμάκων, για παράδειγμα για τον περιορισμό της εξάπλωσης των ασθενειών.
            
         
               (3)
            
            
               Για να επιτραπεί η εμπορία σπόρων προς σπορά από αυτούς τους πληθυσμούς, θα πρέπει να τροποποιηθούν τα σημεία Ε, ΣΤ και Ζ του άρθρου 2 παράγραφος 1 της οδηγίας 66/402/ΕΟΚ, με την προσθήκη της δυνατότητας εμπορίας σπόρων προς σπορά που δεν πληρούν τις απαιτήσεις σχετικά με τις μορφές των ποικιλιών. Για να αποφασιστεί μια τέτοια τροποποίηση της οδηγίας 66/402/ΕΟΚ, είναι απαραίτητη η συλλογή πληροφοριών σχετικά με την εμπορία σπόρων προς σπορά από πληθυσμούς. Θα πρέπει ιδιαιτέρως να διαπιστωθεί εάν η ταυτοποίηση των πληθυσμών των συγκεκριμένων ειδών μπορεί να διασφαλιστεί, με εγγυήσεις παρόμοιες με εκείνες που προκύπτουν από τις απαιτήσεις σχετικά με τις μορφές των ποικιλιών, βάσει των στοιχείων σχετικά με τις μεθόδους αναπαραγωγής και παραγωγής. Επιπλέον, με το πείραμα αυτό θα πρέπει να αξιολογηθεί εάν η ταυτότητα των σπόρων προς σπορά που διατίθενται στην αγορά ως μέρος των εν λόγω πληθυσμών και οι πληροφορίες προς τον χρήστη μπορούν να διασφαλιστούν με εγγυήσεις παρόμοιες με εκείνες που προκύπτουν από το άρθρο 3 παράγραφος 1 και το άρθρο 10, βάσει των απαιτήσεων ανιχνευσιμότητας και ταυτοποίησης των τόπων παραγωγής.
            
         
               (4)
            
            
               Δεδομένων των χαρακτηριστικών των πληθυσμών, η πιστοποίηση των σπόρων προς σπορά από πληθυσμούς ενδέχεται να σημαίνει δυσανάλογη επιβάρυνση για τις αρχές και τις επιχειρήσεις. Επομένως, κρίνεται σκόπιμο να συλλεχθούν πληροφορίες σχετικά με τη δυνατότητα παροχής ενός συστήματος ελέγχων της παραγωγής και της εμπορίας σπόρων προς σπορά από πληθυσμούς για τους οποίους δεν απαιτείται πιστοποίηση.
            
         
               (5)
            
            
               Λόγω της σημασίας τους για τον τομέα της αγοράς δημητριακών καθώς και των διαθέσιμων αποτελεσμάτων της έρευνας, τα είδη που θα υποβληθούν σε αυτό το πείραμα θα πρέπει να είναι σίτος, κριθή, βρώμη και αραβόσιτος.
            
         
               (6)
            
            
               Για να διευκρινιστεί η φύση των πληθυσμών σε σύγκριση με τις ποικιλίες, είναι αναγκαίο να θεσπιστεί απαίτηση για τον αριθμό των ποικιλιών που χρησιμοποιούνται στις διασταυρώσεις για τη δημιουργία ενός πληθυσμού.
            
         
               (7)
            
            
               Οι αρμόδιοι επίσημοι φορείς θα πρέπει να παρακολουθούν το πείραμα αυτό μέσω επίσημων ελέγχων στην παραγωγή και την εμπορία των σπόρων προς σπορά από πληθυσμούς και τις ποσότητές τους, τα άτομα που διατηρούν τους πληθυσμούς αυτούς καθώς και τις επιδόσεις των εν λόγω πληθυσμών σε συγκεκριμένους τομείς.
            
         
               (8)
            
            
               Θα πρέπει να καθοριστούν όροι για την υποβολή αιτήσεων και την έγκριση ενός πληθυσμού σύμφωνα με την παρούσα οδηγία, την υποβολή ενός δείγματος αναφοράς, την ονομασία του πληθυσμού και την καταγραφή των ατόμων που παράγουν και διαθέτουν στο εμπόριο τους πληθυσμούς αυτούς. Είναι σημαντικό οι προϋποθέσεις αυτές να αξιολογούνται ώστε να διασφαλίζεται η ταυτότητα και η ανιχνευσιμότητα κατά τη διάρκεια της παραγωγής και της εμπορίας τέτοιων πληθυσμών, οι αποτελεσματικοί έλεγχοι από τους αρμόδιους επίσημους φορείς και η αποφυγή δημιουργίας μιας αγοράς παράλληλης με αυτή που έχει διαμορφωθεί βάσει της οδηγίας 66/402/ΕΟΚ.
            
         
               (9)
            
            
               Επιπλέον, κρίνεται σκόπιμο να προβλεφθούν συγκεκριμένες απαιτήσεις για την παραγωγή και την εμπορία, ώστε να διασφαλιστεί ότι οι σπόροι προς σπορά από τους πληθυσμούς αυτούς πληρούν τις ίδιες απαιτήσεις σε όλα τα κράτη μέλη. Οι απαιτήσεις αυτές θα πρέπει να βασίζονται στις προϋποθέσεις που καθορίζονται σε αυτή την απόφαση. Για να διασφαλιστεί η υγεία και η ποιότητα του σπόρου προς σπορά, οι απαιτήσεις αυτές θα πρέπει να είναι παρόμοιες με εκείνες που καθορίζονται για την πιστοποίηση των σπόρων στην οδηγία 66/402/ΕΟΚ ώστε να εξασφαλιστεί συγκρίσιμο επίπεδο ποιότητας.
            
         
               (10)
            
            
               Δεδομένης της πειραματικής φύσης του μέτρου που προβλέπεται σε αυτή την απόφαση, θα πρέπει να καθοριστεί μια μέγιστη ποσότητα για την εμπορία των πληθυσμών, λαμβάνοντας υπόψη την ανάγκη δοκιμής των διαφόρων ειδών πληθυσμών χρησιμοποιώντας υφιστάμενες μονάδες. Η ποσότητα αυτή θα πρέπει να είναι τέτοια που να καθιστά δυνατή την εξαγωγή αξιόπιστων και αντιπροσωπευτικών αποτελεσμάτων από το πείραμα. Ωστόσο, δεν θα πρέπει να ξεπερνά ένα συγκεκριμένο όριο, ώστε να αποτραπεί η ανάπτυξη μιας αγοράς σπόρων προς σπορά παράλληλης με εκείνη που έχει διαμορφωθεί σύμφωνα με την οδηγία 66/402/ΕΟΚ.
            
         
               (11)
            
            
               Προκειμένου να διασφαλιστεί η διαφάνεια και η δυνατότητα ενημερωμένων επιλογών για τους χρήστες των εν λόγω πληθυσμών, και για να αποτραπούν δόλιες πρακτικές, θα πρέπει να θεσπιστούν ειδικοί όροι επισήμανσης για την εμπορία των σπόρων προς σπορά από αυτούς τους πληθυσμούς κατά τη διάρκεια του εν λόγω πειράματος. Λόγω του ειδικού χαρακτήρα των πληθυσμών, οι όροι αυτοί θα πρέπει να παρεκκλίνουν από τις διατάξεις του παραρτήματος V της οδηγίας 66/402/ΕΟΚ. Θα πρέπει να ελεγχθεί εάν επαρκείς και κατάλληλες πληροφορίες προς τον χρήστη σχετικά με το υλικό μπορούν να εξασφαλιστούν από τις απαιτήσεις που ορίζουν πως η ονομασία των πληθυσμών πρέπει να αναφέρει σαφώς ότι πρόκειται περί πληθυσμών και πως η ετικέτα πρέπει να αναφέρει την περιοχή παραγωγής.
            
         
               (12)
            
            
               Για να προσδιοριστεί η οικονομική, η γεωπονική και η περιβαλλοντική αξία των βελτιωμένων εναλλακτικών στις ανωτέρω διατάξεις της οδηγίας 66/402/ΕΟΚ, είναι σημαντικό να διεξαχθεί μια συνολική αξιολόγηση των διαφόρων στοιχείων και αποτελεσμάτων του πειράματος. Για τον σκοπό αυτό, τα κράτη μέλη θα πρέπει να καταγράψουν τις κατάλληλες πληροφορίες, δηλαδή τα είδη και τις ονομασίες που θα χρησιμοποιηθούν για τους πληθυσμούς στο πλαίσιο του πειράματος, τα είδη των πληθυσμών, τους όρους εφαρμογής και το κόστος έγκρισης των πληθυσμών, τα αποτελέσματα των δοκιμών, τα αποτελέσματα των επιδόσεων, τα μεγέθη των εμπλεκόμενων επιχειρήσεων, το είδος των χρηστών και την εμπειρία τους.
            
         
               (13)
            
            
               Για να μπορούν τα κράτη μέλη να επιβεβαιώσουν ότι δεν υπερβαίνεται η ποσότητα σπόρων προς σπορά από πληθυσμούς, οι επιχειρήσεις που σκοπεύουν να παράγουν τέτοιους πληθυσμούς θα πρέπει να ενημερώσουν τα εμπλεκόμενα κράτη μέλη σχετικά με την ποσότητα που σκοπεύουν να παραγάγουν.
            
         
               (14)
            
            
               Για να μπορούν οι επιχειρηματίες να παράγουν και να εμπορεύονται επαρκή ποσότητα σπόρων προς σπορά, και για να μπορούν οι αρμόδιες αρχές να επιθεωρήσουν το εν λόγω υλικό και να συλλέξουν επαρκείς και συγκρίσιμες πληροφορίες που θα χρησιμοποιηθούν για την εκπόνηση της έκθεσης, το πείραμα θα πρέπει να πραγματοποιηθεί για διάστημα τουλάχιστον τριών περιόδων εμπορίας.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   1.   Διοργανώνεται προσωρινό πείραμα σε επίπεδο Ένωσης με σκοπό να αξιολογηθεί εάν η παραγωγή, με σκοπό την εμπορία, και η εμπορία, υπό συγκεκριμένες προϋποθέσεις, των σπόρων προς σπορά από πληθυσμούς όπως αναφέρονται στο άρθρο 2 και ανήκουν στα είδη Avena spp., Hordeum spp., Triticum spp. και Zea mays L. ενδεχομένως να συνιστά μια βελτιωμένη εναλλακτική πρόταση στον αποκλεισμό από την εμπορία των σπόρων προς σπορά που δεν συμμορφώνονται με τις απαιτήσεις του άρθρου 2 παράγραφος 1 σημεία Ε, ΣΤ και Ζ της οδηγίας 66/402/ΕΟΚ αναφορικά με τις πτυχές της ποικιλίας των σπόρων προς σπορά συγκεκριμένων ειδών, και τις απαιτήσεις του άρθρου 3 παράγραφος 1, αναφορικά με τη διάθεσή τους στην αγορά με την επίσημη πιστοποίηση «πιστοποιημένοι σπόροι προς σπορά», «πιστοποιημένοι σπόροι προς σπορά πρώτης αναπαραγωγής» ή «πιστοποιημένοι σπόροι προς σπορά δεύτερης αναπαραγωγής».
   2.   Αξιολογούνται τα ακόλουθα στοιχεία:
   
               α)
            
            
               εάν η ταυτοποίηση των πληθυσμών αυτών των ειδών μπορεί να διεξαχθεί βάσει των πληροφοριών σχετικά με τις μεθόδους αναπαραγωγής και παραγωγής, τις ποικιλίες που χρησιμοποιήθηκαν στη διασταύρωση και τα βασικά χαρακτηριστικά των πληθυσμών αυτών· και
            
         
               β)
            
            
               εάν η ταυτότητα των σπόρων προς σπορά από αυτούς τους πληθυσμούς που διατίθενται στο εμπόριο μπορεί να βασιστεί στις απαιτήσεις ανιχνευσιμότητας και τον προσδιορισμό της περιοχής παραγωγής.
            
         Άρθρο 2
   Πεδίο εφαρμογής
   Η παρούσα απόφαση καλύπτει ομάδες φυτών που πληρούν όλες τις ακόλουθες απαιτήσεις:
   
               α)
            
            
               προκύπτουν από έναν ορισμένο συνδυασμό γονοτύπων·
            
         
               β)
            
            
               θεωρούνται μονάδες όσον αφορά την καταλληλότητά τους να αναπαράγονται χωρίς μεταβολή αφότου εγκατασταθούν σε ορισμένη περιφέρεια παραγωγής με συγκεκριμένες γεωπονικές και κλιματικές συνθήκες·
            
         
               γ)
            
            
               προκύπτουν από μία από τις ακόλουθες τεχνικές:
               
                           i)
                        
                        
                           διασταύρωση πέντε ή περισσότερων ποικιλιών, ακολουθούμενη από τη συσσώρευση των απογόνων και την έκθεση του αποθέματος στη φυσική επιλογή σε διαδοχικές γενιές·
                        
                     
                           ii)
                        
                        
                           κοινή καλλιέργεια τουλάχιστον πέντε ποικιλιών ενός είδους κυρίως προς γονιμοποίηση, συσσώρευση των απογόνων, επανειλημμένη επανασπορά και έκθεση του αποθέματος στη φυσική επιλογή έως ότου δεν υφίστανται πλέον φυτά των αρχικών ποικιλιών·
                        
                     
                           iii)
                        
                        
                           διασταύρωση διαφορετικών ποικιλιών με τη χρήση πρωτοκόλλων διασταύρωσης διαφορετικών από εκείνα των σημείων i) ή ii) για να παραχθεί ένας πολύμορφος πληθυσμός που να μην περιέχει ποικιλίες.
                        
                     
         Στη συνέχεια, αυτές οι ομάδες φυτών καλούνται «πληθυσμοί».
   Άρθρο 3
   Συμμετοχή των κρατών μελών
   1.   Κάθε κράτος μέλος μπορεί να συμμετάσχει στο πείραμα. Η τελευταία ημερομηνία κατά την οποία μπορούν να αρχίσουν να συμμετέχουν είναι ο Ιανουάριος του 2017.
   2.   Τα κράτη μέλη που θα αποφασίσουν να συμμετάσχουν στο πείραμα (εφεξής: «συμμετέχοντα κράτη μέλη») ενημερώνουν την Επιτροπή και τα άλλα κράτη μέλη σχετικά με τη συμμετοχή τους, αναφέροντας τα είδη και τις περιοχές που καλύπτονται από τη συμμετοχή τους και τα μέτρα που θα εφαρμοστούν στο πλαίσιο της παρούσας οδηγίας.
   3.   Τα συμμετέχοντα κράτη μέλη μπορούν να διακόψουν τη συμμετοχή τους ανά πάσα στιγμή, αρκεί να ενημερώσουν την Επιτροπή σχετικά.
   Άρθρο 4
   Απαλλαγή από τις υποχρεώσεις
   Τα συμμετέχοντα κράτη μέλη απαλλάσσονται από τις υποχρεώσεις που προβλέπονται στο άρθρο 2 παράγραφος 1, σημεία Ε, ΣΤ και Ζ, στο άρθρο 3 παράγραφος 1 και στο άρθρο 10 της οδηγίας 66/402ΕΟΚ, όσον αφορά την παραγωγή, με σκοπό την εμπορία, και την εμπορία των πληθυσμών.
   Άρθρο 5
   Ταυτοποίηση των πληθυσμών
   Ένας πληθυσμός ταυτοποιείται με βάση τα παρακάτω στοιχεία:
   
               α)
            
            
               τις ποικιλίες που χρησιμοποιήθηκαν στη διασταύρωση για τη δημιουργία του πληθυσμού·
            
         
               β)
            
            
               τα συστήματα αναπαραγωγής όπως ορίζονται από τα αντίστοιχα πρωτόκολλα·
            
         
               γ)
            
            
               την περιοχή παραγωγής·
            
         
               δ)
            
            
               το βαθμό ετερογένειας, ιδιαίτερα σε αυτόγαμα είδη· και
            
         
               ε)
            
            
               τα χαρακτηριστικά του, όπως αναφέρονται στο άρθρο 7 παράγραφος 2 στοιχείο στ).
            
         Άρθρο 6
   Προϋποθέσεις για την παραγωγή και την εμπορία σπόρων προς σπορά από πληθυσμούς
   Για τους σκοπούς αυτού του πειράματος, τα κράτη μέλη διασφαλίζουν ότι οι σπόροι προς σπορά από πληθυσμούς μπορούν να παραχθούν, με σκοπό την εμπορία, και να διατεθούν στο εμπόριο εφόσον πληρούνται οι ακόλουθες προϋποθέσεις:
   
               α)
            
            
               οι σπόροι προς σπορά ανήκουν σε έναν εγκεκριμένο πληθυσμό·
            
         
               β)
            
            
               οι σπόροι προς σπορά συμμορφώνονται με το άρθρο 9·
            
         
               γ)
            
            
               η ονομασία του πληθυσμού συμμορφώνεται με το άρθρο 8·
            
         
               δ)
            
            
               ο πληθυσμός δημιουργείται και ο σπόρος προς σπορά παράγεται από άτομα καταχωρισμένα σύμφωνα με το άρθρο 10.
            
         Άρθρο 7
   Έγκριση των πληθυσμών
   1.   Τα κράτη μέλη εγκρίνουν τους πληθυσμούς σύμφωνα με τις παραγράφους 2, 3 και 4.
   2.   Υποβάλλεται αίτηση έγκρισης στην αρχή έγκρισης σπόρων προς σπορά. Η εν λόγω αίτηση περιλαμβάνει τα ακόλουθα στοιχεία:
   
               α)
            
            
               το όνομα και τη διεύθυνση του αιτούντος·
            
         
               β)
            
            
               τα είδη και τις ονομασίες των πληθυσμών·
            
         
               γ)
            
            
               περιγραφή του είδους τεχνικής που χρησιμοποιήθηκε για τη δημιουργία του πληθυσμού, με αναφορά, όπου ισχύει, στο άρθρο 2 στοιχείο γ) σημεία i), ii) ή iii)·
            
         
               δ)
            
            
               τους στόχους του προγράμματος αναπαραγωγής·
            
         
               ε)
            
            
               τη μέθοδο αναπαραγωγής και παραγωγής: το σύστημα αναπαραγωγής όπως καθορίζεται από τα αντίστοιχα πρωτόκολλα, τις ποικιλίες που χρησιμοποιήθηκαν για την αναπαραγωγή και την παραγωγή του πληθυσμού, και το ίδιο πρόγραμμα ελέγχου που χρησιμοποίησε ο επιχειρηματίας·
            
         
               στ)
            
            
               περιγραφή των χαρακτηριστικών του:
               
                           i)
                        
                        
                           τεκμηρίωση των χαρακτηριστικών που ο αιτών θεωρεί σημαντικά όσον αφορά την απόδοση, την ποιότητα, την επίδοση, τη χρησιμότητα σε συστήματα χαμηλής χρήσης φυτοφαρμάκων, την ανθεκτικότητα σε ασθένειες, τη σταθερότητα της απόδοσης, τη γεύση ή το χρώμα·
                        
                     
                           ii)
                        
                        
                           αποτελέσματα πειραματικών δοκιμών σχετικά με τα χαρακτηριστικά που αναφέρονται στο σημείο i)·
                        
                     
         
               ζ)
            
            
               την περιοχή παραγωγής·
            
         
               η)
            
            
               δήλωση του αιτούντος αναφορικά με την ορθότητα των στοιχείων που αναφέρονται στο άρθρο 5 παράγραφος 1·
            
         
               θ)
            
            
               αντιπροσωπευτικό δείγμα του πληθυσμού·
            
         
               ι)
            
            
               όνομα και διεύθυνση του αρμοδίου για την αναπαραγωγή, παραγωγή και συντήρηση.
            
         3.   Η αρχή πιστοποίησης σπόρων προς σπορά ελέγχει τα ακόλουθα στοιχεία:
   
               α)
            
            
               συμμόρφωση της αίτησης με την παράγραφο 2· και
            
         
               β)
            
            
               συμμόρφωση του πληθυσμού με τις απαιτήσεις ταυτοποίησης του άρθρου 5.
            
         Η συμμόρφωση με τις απαιτήσεις ταυτοποίησης του άρθρου 5 διαπιστώνεται βάσει της υποβληθείσας τεκμηρίωσης και των επιθεωρήσεων των εγκαταστάσεων όπου παράγεται ο πληθυσμός.
   4.   Η έγκριση ενός πληθυσμού, και τα στοιχεία που καθορίζονται στην παράγραφο 2, κοινοποιούνται στα άλλα κράτη μέλη και την Επιτροπή.
   Άρθρο 8
   Ονομασία των πληθυσμών
   1.   Οι πληθυσμοί φέρουν ονομασία. Οι κανόνες για την ονομασία των ποικιλιών, όπως προβλέπονται στο άρθρο 9 παράγραφος 6 της οδηγίας 2002/53/ΕΚ του Συμβουλίου (2), εφαρμόζονται αντίστοιχα για την ονομασία πληθυσμών.
   2.   Η λέξη «πληθυσμός» θα προστίθεται στο τέλος κάθε ονομασίας.
   Άρθρο 9
   Απαιτήσεις αναφορικά με την καλλιέργεια, τον σπόρο προς σπορά και το βάρος παρτίδων και δειγμάτων
   1.   Εφαρμόζονται τα σημεία 1 και 6 του παραρτήματος I της οδηγίας 66/402/ΕΟΚ.
   2.   Κατά τη διάρκεια παραγωγής και εμπορίας του σπόρου προς σπορά που ανήκει σε πληθυσμό, ο σπόρος προς σπορά συμμορφώνεται με τα σημεία 2 και 3 του παραρτήματος II της οδηγίας 66/402/ΕΟΚ αναφορικά με τη δεύτερη γενιά πιστοποιημένων σπόρων προς σπορά στην περίπτωση πληθυσμών Avena nuda L., Avena sativa L., Avena strigosa Schreb., Hordeum vulgare L., Triticum aestivum L., Triticum durum L. και Triticum spelta L. και πιστοποιημένους σπόρους προς σπορά σε περίπτωση πληθυσμών Zea mays L.
   3.   Κατά τη διάρκεια παραγωγής και εμπορίας σπόρων προς σπορά που ανήκουν σε πληθυσμούς, το βάρος των παρτίδων και των δειγμάτων συμμορφώνεται με το παράρτημα III της οδηγίας 66/402/ΕΟΚ, και, στην περίπτωση της Zea mays L., με τις προβλέψεις του εν λόγω παραρτήματος αναφορικά με πιστοποιημένους σπόρους προς σπορά αυτού του είδους.
   Άρθρο 10
   Καταγραφή των δημιουργών, των παραγωγών και των ατόμων που έχουν την ευθύνη της διατήρησης των πληθυσμών
   1.   Κάθε κράτος μέλος καταγράφει τα άτομα που δημιουργούν πληθυσμούς ή παράγουν ή διατηρούν σπόρους προς σπορά από πληθυσμούς στην επικράτειά τους σε ένα μητρώο, εφόσον συμμορφώνονται με τις απαιτήσεις της παραγράφου 2.
   2.   Δημιουργοί, παραγωγοί και υπεύθυνοι διατήρησης των πληθυσμών υποβάλλουν αίτηση στην αρχή πιστοποίησης σπόρων προς σπορά για να συμπεριληφθούν στο μητρώο. Η εν λόγω αίτηση περιλαμβάνει τα ακόλουθα στοιχεία:
   
               α)
            
            
               το όνομα, τη διεύθυνση και τα στοιχεία επικοινωνίας τους·
            
         
               β)
            
            
               ονομασία του αντίστοιχου πληθυσμού.
            
         3.   Το μητρώο περιλαμβάνει τα ακόλουθα στοιχεία:
   
               γ)
            
            
               όνομα, διεύθυνση και στοιχεία επικοινωνίας όπως καθορίζονται στο στοιχείο α) της παραγράφου 2·
            
         
               δ)
            
            
               ονομασία του πληθυσμού που αναφέρεται στην παράγραφο 2 στοιχείο β) που πρόκειται να παραχθεί ή να διατηρηθεί.
            
         Άρθρο 11
   Επισήμανση
   Οι συσκευασίες ή τα δοχεία σπόρων προς σπορά φέρουν ετικέτα, η οποία έχει τοποθετηθεί από τον παραγωγό. Η ετικέτα αυτή περιλαμβάνει τις πληροφορίες που προβλέπονται στο παράρτημα I.
   Άρθρο 12
   Ποσοτικοί περιορισμοί
   1.   Οι ποσότητες των σπόρων που διατίθενται στο εμπόριο από εγκεκριμένους πληθυσμούς του εκάστοτε είδους, για κάθε κράτος μέλος ανά έτος, δεν ξεπερνά το 0,1 % του σπόρου προς σπορά του ιδίου είδους που παράχθηκε τη χρονιά εκείνη στο συμμετέχον κράτος μέλος:
   2.   Κάθε παραγωγός δηλώνει στην αρχή πιστοποίησης σπόρων προς σπορά την ποσότητα κάθε πληθυσμού που σκοπεύει να παράγει για κάθε έτος.
   3.   Ένα συμμετέχον κράτος μέλος μπορεί να απαγορεύσει την εμπορία ενός σπόρου προς σπορά από πληθυσμό εάν θεωρεί ότι, για τον σκοπό του πειράματος, δεν ενδείκνυται να διατεθούν στην αγορά πρόσθετες ποσότητες σπόρων προς σπορά του εν λόγω πληθυσμού. Ενημερώνει άμεσα τον ενδιαφερόμενο παραγωγό ή παραγωγούς.
   Άρθρο 13
   Ανιχνευσιμότητα
   1.   Κάθε πρόσωπο που διαθέτει στην αγορά σπόρους προς σπορά από πληθυσμούς διασφαλίζει την ανιχνευσιμότητα των εν λόγω σπόρων προς σπορά.
   2.   Κάθε πρόσωπο που εμπορεύεται σπόρους προς σπορά από πληθυσμούς διατηρεί πληροφορίες οι οποίες επιτρέπουν τον εντοπισμό των προσώπων που τον προμήθευσαν με τους σπόρους αυτούς, καθώς και των ατόμων που προμήθευσε με σπόρους προς σπορά από πληθυσμούς.
   3.   Οι πληροφορίες πρέπει να χορηγούνται όταν ζητηθούν από την αρχή πιστοποίησης σπόρων προς σπορά.
   Άρθρο 14
   Επίσημοι έλεγχοι
   Οι αρχές πιστοποίησης σπόρων προς σπορά των συμμετεχόντων κρατών μελών ελέγχουν επίσημα την παραγωγή και την εμπορία των σπόρων προς σπορά από πληθυσμούς. Οι επίσημοι έλεγχοι θα περιλαμβάνουν, τουλάχιστον, τα εξής:
   
               α)
            
            
               επιτόπιους καλλιεργητικούς ελέγχους, δειγματοληψία και ελέγχους των πληθυσμών, όπως προβλέπεται στο σημείο 1 του παραρτήματος II·
            
         
               β)
            
            
               εποπτεία της οργάνωσης των συγκριτικών επιτόπιων καλλιεργητικών δοκιμών γι’ αυτό τον σκοπό, όπως προβλέπεται στο σημείο 2 του παραρτήματος II·
            
         
               γ)
            
            
               τις ποσότητες που παράγονται και τις ποσότητες που διατίθενται στο εμπόριο·
            
         
               δ)
            
            
               τη συμμόρφωση των παραγωγών και των ατόμων που διαθέτουν σπόρους προς σπορά στο εμπόριο σύμφωνα με την παρούσα οδηγία.
            
         Ο έλεγχος που αναφέρεται στο στοιχείο δ) θα διεξάγεται τουλάχιστον άπαξ ετησίως. Περιλαμβάνει επιθεωρήσεις των εγκαταστάσεων των ενδιαφερόμενων προσώπων και των εκτάσεων που χρησιμοποιούνται για την καλλιέργεια των πληθυσμών.
   Άρθρο 15
   Διατήρηση των πληθυσμών
   1.   Το πρόσωπο που είναι υπεύθυνο για τη διατήρηση του πληθυσμού διατηρεί τον πληθυσμό για τη διάρκεια του παρόντος πειράματος.
   Η διατήρηση πρέπει να διενεργείται σύμφωνα με τις αποδεκτές για τα εκάστοτε είδη πρακτικές.
   2.   Ο υπεύθυνος για τη διατήρηση του πληθυσμού τηρεί μητρώο σχετικά με τη διατήρηση των πληθυσμών και θέτει τα μητρώα αυτά στη διάθεση του αρμόδιου επίσημου φορέα ανά πάσα στιγμή προς επιθεώρηση.
   3.   Ο αρμόδιος επίσημος φορέας διενεργεί ελέγχους στον τρόπο με τον οποίο διατηρούνται οι πληθυσμοί και δύναται προς τον σκοπό αυτό να πάρει δείγματα σπόρων προς σπορά από τους εκάστοτε πληθυσμούς.
   Άρθρο 16
   Υποχρεώσεις ειδοποίησης των παραγωγών
   Οι παραγωγοί ειδοποιούν κάθε χρόνο τις αρχές πιστοποίησης σπόρων προς σπορά σχετικά με τις πληροφορίες που προβλέπονται στα στοιχεία α), β), γ), στ), ζ), η) και θ) του παραρτήματος III.
   Άρθρο 17
   Καταγραφή των πληροφοριών
   Τα συμμετέχοντα κράτη μέλη καταγράφουν τις πληροφορίες, όπως αναφέρονται στο παράρτημα III, σχετικά με την παραγωγή και την εμπορία των πληθυσμών. Κατόπιν αιτήματος, αλληλοβοηθούνται για την καταγραφή των εν λόγω πληροφοριών.
   Άρθρο 18
   Υποχρέωση υποβολής εκθέσεων
   1.   Τα συμμετέχοντα κράτη μέλη υποβάλλουν κάθε χρόνο στην Επιτροπή και τα υπόλοιπα κράτη μέλη, έως την 31η Μαρτίου του επόμενου έτους, ετήσια έκθεση που περιλαμβάνει τα ακόλουθα στοιχεία:
   
               α)
            
            
               πληροφορίες σχετικά με τα είδη και τον αριθμό των πληθυσμών που εγκρίθηκαν ανά είδος, που παράχθηκαν και διατέθηκαν στο εμπόριο στο πλαίσιο αυτού του πειράματος· και
            
         
               β)
            
            
               πληροφορίες σχετικά με τις ποσότητες που παράχθηκαν και διατέθηκαν στο εμπόριο ανά πληθυσμό και είδος, και, όπου ισχύει, το κράτος μέλος για το οποίο προοριζόταν ο σπόρος προς σπορά.
            
         Το συμμετέχον κράτος μέλος δύναται να αποφασίσει να συμπεριλάβει στην έκθεση οποιαδήποτε άλλη σχετική πληροφορία.
   2.   Το συμμετέχον κράτος μέλος υποβάλλει στην Επιτροπή και τα υπόλοιπα κράτη μέλη, έως την 31η Μαρτίου 2018, έκθεση, παραθέτοντας τις πληροφορίες που αναφέρονται στο παράρτημα III. Η έκθεση αυτή περιλαμβάνει αξιολόγηση των προϋποθέσεων του πειράματος και του ενδιαφέροντος παράτασης της διάρκειάς του, εφόσον κρίνεται σκόπιμο, με αναφορά σε έκαστο είδος. Η εν λόγω έκθεση μπορεί να περιλαμβάνει άλλα στοιχεία που τα συμμετέχοντα κράτη μέλη θεωρούν σχετικά με τον σκοπό διεξαγωγής του πειράματος.
   3.   Εάν ένα κράτος μέλος λήξει τη συμμετοχή του πριν από τις 31 Δεκεμβρίου 2017, υποβάλλει την έκθεσή του έως την 31η Μαρτίου του επόμενου έτους από τη λήξη της συμμετοχής του.
   Άρθρο 19
   Χρονική περίοδος
   Το πείραμα αρχίζει την 1η Μαρτίου 2014 και λήγει στις 31 Δεκεμβρίου 2018.
   Άρθρο 20
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 18 Μαρτίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ 125 της 11.7.1966, σ. 2309/66.
   
      (2)  Οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (ΕΕ L 193 της 20.7.2002, σ. 1).
   
      ΠΑΡΑΡΤΗΜΑ I
      
         ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΕΡΙΕΧΟΝΤΑΙ ΣΤΗΝ ΕΤΙΚΕΤΑ ΠΟΥ ΠΡΟΒΛΕΠΕΤΑΙ ΣΤΟ ΑΡΘΡΟ 11
      
      Η ετικέτα των συσκευασιών ή των δοχείων που περιέχουν τους σπόρους προς σπορά πρέπει να περιλαμβάνει τα ακόλουθα:
      
                  1.
               
               
                  τις λέξεις «Προσωρινό πείραμα υπό τους κανόνες και τις προδιαγραφές της ΕΕ»·
               
            
                  2.
               
               
                  την αρχή πιστοποίησης σπόρων προς σπορά και το κράτος μέλος ή τα αρχικά τους·
               
            
                  3.
               
               
                  το όνομα και τη διεύθυνση του παραγωγού που είναι υπεύθυνος για την επικόλληση της ετικέτας ή τον κωδικό καταχώρισής του·
               
            
                  4.
               
               
                  την περιοχή παραγωγής·
               
            
                  5.
               
               
                  τον αριθμό αναφοράς της παρτίδας σπόρων·
               
            
                  6.
               
               
                  τον μήνα και το έτος σφραγίσεως που εκφράζονται με την ένδειξη: «σφραγίστηκε …» (μήνας και έτος) ή τον μήνα και το έτος της τελευταίας επίσημης δειγματοληψίας με σκοπό τον έλεγχο, που εκφράζονται με την ένδειξη: «πραγματοποιήθηκε δειγματοληπτικός έλεγχος …» (μήνας και έτος)·
               
            
                  7.
               
               
                  τα είδη, αναφερόμενα τουλάχιστον με τη βοτανική τους ονομασία, η οποία μπορεί να δίνεται συντετμημένα και χωρίς τα ονόματα των συγγραφέων, με λατινικούς χαρακτήρες·
               
            
                  8.
               
               
                  την ονομασία του πληθυσμού·
               
            
                  9.
               
               
                  το κράτος μέλος παραγωγής, αν διαφέρει από το σημείο 2·
               
            
                  10.
               
               
                  δηλωμένο καθαρό ή μεικτό βάρος ή δηλωμένος αριθμός καθαρών σπόρων προς σπορά·
               
            
                  11.
               
               
                  σε περίπτωση ενδείξεως του βάρους και της χρήσεως κοκκωδών φυτοφαρμάκων, υλών περιτυλίξεως ή άλλων στερεών προσθετικών, η ένδειξη της φύσεως του προσθετικού ως και η κατά προσέγγιση σχέση μεταξύ του βάρους καθαρών σπόρων και του συνολικού βάρους·
               
            
                  12.
               
               
                  σε περίπτωση που επανεξετάστηκε η βλαστική ικανότητα, δήλωση του επιπέδου βλαστικής ικανότητας στην ετικέτα. Οι ενδείξεις αυτές δύνανται να αναφέρονται επί αυτοκόλλητης ταινίας, η οποία τίθεται επί της ετικέτας.
               
            
   
      ΠΑΡΑΡΤΗΜΑ II
      
         ΔΕΙΓΜΑΤΟΛΗΨΙΑ ΚΑΙ ΕΛΕΓΧΟΙ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 14
      
      Διενεργείται η ακόλουθη δειγματοληψία και εξέταση:
      
                  1.
               
               
                  Οι εκτάσεις παραγωγής πρέπει να επιθεωρούνται και να λαμβάνονται τυχαία δείγματα κάθε έτος, τουλάχιστον 5 % όλων των παρτίδων σπόρων από πληθυσμούς και των εκτάσεων παραγωγής στο πλαίσιο του πειράματος, από επίσημους δειγματολήπτες σπόρων προς σπορά.
                  Κάθε έκταση παραγωγής υποβάλλεται σε επίσημο έλεγχο τουλάχιστον δύο φορές κατά τη διάρκεια του προσωρινού πειράματος.
                  Τα δείγματα αυτά χρησιμοποιούνται για τον έλεγχο της συμμόρφωσης με το άρθρο 5, όσον αφορά την ταυτότητα, και με το άρθρο 9, όσον αφορά την ποιότητα των σπόρων προς σπορά.
               
            
                  2.
               
               
                  Συγκριτικές επιτόπιες δοκιμές διενεργούνται σε καθέναν από τους εγκεκριμένους πληθυσμούς που διατίθενται στο εμπόριο στο πλαίσιο του πειράματος.
                  Οι επιτόπιες δοκιμές πρέπει να διενεργούνται από αρμόδιες αρχές, κέντρα ερευνών ή από δημιουργούς ή παραγωγούς. Σε περίπτωση που τις διενεργούν δημιουργοί ή παραγωγοί, τα κράτη μέλη εποπτεύουν τις δοκιμές.
               
            
   
      ΠΑΡΑΡΤΗΜΑ III
      
         ΠΛΗΡΟΦΟΡΙΕΣ ΠΡΟΣ ΚΑΤΑΓΡΑΦΗ ΟΠΩΣ ΑΝΑΦΕΡΟΝΤΑΙ ΣΤΟ ΑΡΘΡΟ 17
      
      Καταγράφονται οι ακόλουθες πληροφορίες:
      
                  α)
               
               
                  η ονομασία του είδους και η ονομασία που χρησιμοποιείται για κάθε εγκεκριμένο πληθυσμό στο πλαίσιο του πειράματος·
               
            
                  β)
               
               
                  τα είδη πληθυσμών όπως αναφέρονται στο άρθρο 2 στοιχείο γ)·
               
            
                  γ)
               
               
                  οι ποσότητες που παράγονται και διατίθενται στο εμπόριο ανά πληθυσμό και είδος και το κράτος μέλος για το οποίο προοριζόταν ο σπόρος αυτός·
               
            
                  δ)
               
               
                  οι λεπτομέρειες της έγκρισης των πληθυσμών από τα κράτη μέλη και τα συναφή έξοδα για τον αιτούντα·
               
            
                  ε)
               
               
                  η περιγραφή και τα αποτελέσματα των δοκιμών που πραγματοποιήθηκαν σύμφωνα με το παράρτημα II σημείο 1·
               
            
                  στ)
               
               
                  τα αποτελέσματα των συγκριτικών επιτόπιων δοκιμών, όπως αναφέρονται στο παράρτημα II σημείο 2·
               
            
                  ζ)
               
               
                  το μέγεθος των συμμετεχόντων δημιουργών και παραγωγών: μικροεπιχείρηση, μικρή επιχείρηση, μεσαία επιχείρηση ή μεγάλη επιχείρηση·
               
            
                  η)
               
               
                  αξιολόγηση των πληθυσμών από τους χρήστες όσον αφορά τα χαρακτηριστικά, σύμφωνα με το άρθρο 7 παράγραφος 2 στοιχείο στ).